b"\n_START_ARTICLE_\nRyan O\xe2\x80\x99Connor\n_START_SECTION_\nSeuraura\n_START_PARAGRAPH_\nO\xe2\x80\x99Connor pelasi Toronto Jr. Canadiensissa, kun OHL-joukkue Barrie Colts varasi h\xc3\xa4net kuudentena pelaajana vuonna 2008. O\xe2\x80\x99Connor siirtyi joukkueeseen kaudeksi 2008\xe2\x80\x932009, jolloin h\xc3\xa4n oli Coltsin tehokkain puolustaja tehoilla 10+25=35. O\xe2\x80\x99Connor valittiin kauden p\xc3\xa4\xc3\xa4tteeksi OHL:n tulokkaiden toiseen t\xc3\xa4hdist\xc3\xb6kent\xc3\xa4lliseen. Kesken kauden 2009\xe2\x80\x932010, marraskuussa 2009 h\xc3\xa4net ja Michael Sgarbossa kaupattiin Saginaw Spiritiin vaihdossa T. J. Brodieen, Nick Crawfordiin ja kolmannen kierroksen varausvuoroon kes\xc3\xa4lle 2010. O\xe2\x80\x99Connor oli siirtonsakin j\xc3\xa4lkeen Spiritin tehokkain puolustaja tehty\xc3\xa4\xc3\xa4n 46 runkosarjaottelussa tehot 11+15=26. _NEWLINE_Kaudella 2010\xe2\x80\x932011 O\xe2\x80\x99Connor nousi Spiritin varakapteeniksi ja h\xc3\xa4n oli joukkueen tehokkain puolustaja tehoilla 9+32=41. Syksyll\xc3\xa4 2010 O\xe2\x80\x99Connor j\xc3\xa4i kiinni metyyliheksanamiinin k\xc3\xa4yt\xc3\xb6st\xc3\xa4, joka oli kiellettyjen aineiden listalla. H\xc3\xa4n sai tammikuussa 2011 kahdeksan ottelun mittaisen pelikiellon. O\xe2\x80\x99Connorin mukaan h\xc3\xa4n k\xc3\xa4ytti lis\xc3\xa4ravinteita, joiden h\xc3\xa4n ei tiennyt sis\xc3\xa4lt\xc3\xa4v\xc3\xa4n ainetta. O'Connorista tuli Plymouth Whalersin Alex Aleardin kanssa OHL:n historian ensimm\xc3\xa4isi\xc3\xa4 dopingrikkomuksesta tuomittuja pelaajia. Kesken kauden 2011\xe2\x80\x932012, tammikuussa 2012 h\xc3\xa4net kaupattiin Anthony Camaran kanssa takaisin aiempaan seuraansa Barrie Coltsiin vaihdossa Eric Lockeen, Clint Windsoriin sek\xc3\xa4 yhteen toisen kierroksen varausvuoroon kes\xc3\xa4lle 2012 ja kahteen kes\xc3\xa4lle 2013. Viimeisell\xc3\xa4 OHL-kaudellaan 2012\xe2\x80\x932013 O\xe2\x80\x99Connor nousi joukkueen kapteeniksi ja oli Coltsin tehokkain puolustaja tehoilla 18+35=53. H\xc3\xa4n sijoittui koko OHL:n puolustajien pistep\xc3\xb6rssiss\xc3\xa4 viidenneksi._NEWLINE_O\xe2\x80\x99Connor siirtyi kaudeksi 2013\xe2\x80\x932014 Sveitsin National League A:n HC Davosiin. H\xc3\xa4n edusti joukkuetta my\xc3\xb6s seuran perinteisesti is\xc3\xa4nn\xc3\xb6im\xc3\xa4ss\xc3\xa4 Spengler Cupissa. Tammikuussa 2014 Davos lainasi O\xe2\x80\x99Connorin loppukaudeksi KHL:n kroatialaisjoukkue Medve\xc5\xa1\xc4\x8dak Zagrebiin. H\xc3\xa4n vahvisti my\xc3\xb6s seuran kakkosjoukkuetta Kroatian p\xc3\xa4\xc3\xa4sarjan pudotuspeleiss\xc3\xa4 ja voitti kauden p\xc3\xa4\xc3\xa4tteeksi Kroatian-mestaruuden. Kaudeksi 2014\xe2\x80\x932015 O\xe2\x80\x99Connor siirtyi vuoden mittaisella sopimuksella SM-liigajoukkue Espoo Bluesiin. Kaudeksi 2015\xe2\x80\x932016 h\xc3\xa4n siirtyi jatkamaan uraansa 1+1-vuotisella sopimuksella SM-liigan nousijajoukkue KooKoon riveihin. O\xe2\x80\x99Connor oli joukkueen tehokkain puolustaja tehoilla 9+18=27, joilla h\xc3\xa4n jakoi SM-liigan puolustajien pistep\xc3\xb6rssin kuudennen sijan SaiPan Sam Lofquistin kanssa. Huhtikuussa 2016 KooKoo k\xc3\xa4ytti O\xe2\x80\x99Connorin sopimuksessa olleen option ja teki vuoden mittaisen jatkosopimuksen h\xc3\xa4nen kanssaan. _NEWLINE_Kaudella 2016\xe2\x80\x932017 O\xe2\x80\x99Connor johti KooKoon sis\xc3\xa4ist\xc3\xa4 tehotilastoa lukemalla +3, kunnes siirtorajan kynnyksell\xc3\xa4 helmikuussa 2017 joukkue kauppasi h\xc3\xa4net, Kai Kantolan ja Jarkko Malisen loppukaudeksi Helsingin IFK:hon. Vastaavasti HIFK:sta KooKoohon siirtyiv\xc3\xa4t loppukauden lainasopimuksilla Panu Mieho ja Miro-Pekka Saarelainen. KooKoo-kolmikon siirron taustalla oli joukkueen alhainen sijoitus sarjataulukossa ja tilan tekeminen seuraavan kauden pelaajabudjettiin. Toukokuussa 2017 O\xe2\x80\x99Connor teki HIFK:n kanssa vuoden mittaisen jatkosopimuksen, kuten taas helmikuussa 2018. Kauden 2017\xe2\x80\x932018 p\xc3\xa4\xc3\xa4tteeksi h\xc3\xa4n voitti SM-pronssia._NEWLINE_O\xe2\x80\x99Connor siirtyi kaudeksi 2019\xe2\x80\x932020 vuoden mittaisella sopimuksella Saksan DEL-liigan Iserlohn Roostersiin."